Vyšný Kubín

Vyšný Kubín je obec na Slovensku v okrese Dolný Kubín.

Polohopis 
Obec sa nachádza asi  od okresného mesta. Leží v údolí, medzi vrchmi Veľký Choč () a Ostrá skala a Tupá skala.

Dejiny 
Roľnícky ľud, ktorý sa označuje ako ľud popolnicových polí alebo lužický ľud sa zaoberal poľnohospodárstvom, chovom dobytka a poznal zopár remesiel. Staval si veľké opevnenia (Ostrá skala a Tupá skala), z čoho je možné usudzovať, že sa lužické rody spájali vo väčšie celky – kmene, ktoré pri stavbách mohutných opevnení využívali nútenú otrockú prácu (patriarchálne otroctvo).

Obec sa spomína v roku 1325 ako Superior Kolbin, 1325 až 1391 Felseukolbyn, alebo Kubbyn, v roku 1920 ako Horný Kubín. Roku 1325 magister Donč daroval osadu potomkom grófa Hudku (comes Hudka – Hudkont) z Liptova. Zemianske rodiny Meškovci a Kubínyiovci sa hlásili ako jeho potomkovia. V roku 1355 kráľ Ľudovít I. pridelil vyšnokubínskym zemanom túto obec a zároveň ju oddelil od Oravského panstva. Od tej doby sa Vyšný Kubín spomína ako zemianska dedina. Za zemianske rodiny sa pokladali Kubínyiovci, Meškovci, rodina Orszáhg-Gazda a Ivanovičovci. V roku 1778 mala obec 455 obyvateľov, v roku 1828 535 obyvateľov a 78 domov.

Kultúra a zaujímavosti

Pamiatky 
 Rímskokatolícky kostol Najsvätejšej Trojice, jednoloďová gotická stavba so segmentovým ukončením presbytéria a predstavanou vežou z konca 15. storočia. Upravovaný bol v roku 1697 a po roku 1833. V interiéri sa nachádza neskorobarokový oltár s gotickou sochou Najsvätejšej Trojice z polovice 15. storočia. Súčasťou interiéru je aj epitaf miestnych zemanov Jozefa Kubínyiho a jeho manželky Amálie Kubínyi z roku 1792. Vo veži sa nachádza pôvodný gotický zvon, práca zvonolejára J. Weigla z konca 15. storočia. Na priľahlom cintoríne sa nachádza náhrobok rodičov P. O. Hviezdoslava. 

 Kubínyiovský (Dolný) kaštieľ, obdĺžniková jednopodlažná štvortraktová pôvodne renesančná stavba z obdobia po roku 1653. Koncom 18. storočia bol neskorobarokovo upravený. Stavba je charakteristická nárožnými vežami ukončenými šindľovými cibuľami. Objekt má klasicistickú fasádu so stredovým rizalitom s trojuholníkovým štítom s tympanónom a manzardovú strechu. V interiéri sa nachádzajú štukové klenby a kozuby zo 17. storočia. 

 Kubínyiovský (Horný) kaštieľ, obdĺžniková dvojpodlažná trojtraktová pôvodne klasicistická stavba z druhej polovice 18. storočia. Kaštieľ prešiel neobarokovou úpravou v druhej polovici 19. storočia. Fasáde dominuje predsavaný trojosový arkádový rizalit s volútovým štítom. Nárožia a šambrány prízemia sú riešené ako rustika. V interiéri sa nachádza schodisko s dekoratívnym liatinový zábradlím. Kaštieľ je súčasťou rozsiahleho parku. V súčasnosti tu sídli obecný úrad.
 Súbor ľudových domov, ide o jednopodlažné zrubové stavby na pôdoryse obdĺžnika so sedlovou šindľovou strechou. Typický štít je riešený ako podlomenica, lomenica a zakončený kuklou. Najčastejšie pochádzajú z 19. a začiatku 20. storočia. Pamiatkovo sú chránené domy číslo 86 a 93.

Osobnosti obce

Rodáci 
 Pavol Országh Hviezdoslav (* 1849 - † 1921), prekladateľ najväčší slovenský básnik, dramatik, advokát, poslanec parlamentu prvej ČSR
 Margita Figuli (* 1909 - † 1995), slovenská spisovateľka a prekladateľka

Referencie

Pozri aj 
 Zoznam kultúrnych pamiatok v obci Vyšný Kubín

Externé odkazy 
 Oficiálna stránka obce

 
Obce okresu Dolný Kubín